ai4bharat/Pralekha huggingface dataset:
কেন্দ্রীয়মন্ত্রিসভা
কেন্দ্রীয় মন্ত্রিসভা ২০২৫-২৬ পর্যন্ত অটল মিশন ফর রিজুভিনেশন অ্যান্ড আর্বান ট্রান্সফরমিশন  চালু রাখার প্রস্তাব অনুমোদন করেছে
শহরাঞ্চলের পরিবারগুলিতে সুলভে নির্ভরযোগ্য জল সরবরাহ ও নিকাশি পরিষেবা প্রদান করা জাতীয় অগ্রাধিকার
অম্রুত ২.০ কর্মসূচি রূপায়ণে আনুমানিক খরচ ২ লক্ষ ৭৭ হাজার কোটি টাকা
নয়াদিল্লি, ১২ অক্টোবর, ২০২১
আত্মনির্ভর ভারত গঠনের লক্ষ্যে এবং শহরগুলিকে জলসম্পদ সম্পর্কিত চক্রাকার অর্থনীতির মাধ্যমে পানীয় জল সরবরাহে নিরাপদ ও আত্মনির্ভর করে তুলতে প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা ২০২৫-২৬ পর্যন্ত অটল মিশন ফর রিজুভিনেশন অ্যান্ড আর্বান ট্রান্সফরমিশন ২.০  কর্মসূচি রূপায়ণে সায় দিয়েছে। মন্ত্রিসভা উপলব্ধি করেছে যে, শহরাঞ্চলের পরিবারগুলিকে সুলভে নির্ভরযোগ্য জল সরবরাহ ও নিকাশি পরিষেবা জাতীয় স্তরে একটি অগ্রাধিকারের বিষয়। তাই, শহরাঞ্চলের প্রতিটি পরিবারে পাইপবাহিত জলসংযোগ পৌঁছে দিয়ে জলসম্পদের সংরক্ষণ/জলসম্পদের পরিমাণ বাড়িয়ে, জলাশয় ও কূপগুলির পুনরুজ্জীবন ঘটিয়ে, ব্যবহৃত জল শোধন করে তার পুনর্ব্যবহারে এবং বৃষ্টির জল সংরক্ষণের মাধ্যমে এই উদ্দেশ্য পূরণ সম্ভব। শহরাঞ্চলে পরিবারগুলিতে পাইপবাহিত জল সরবরাহ ও নিকাশি ব্যবস্থার সুবিধা দিয়ে জীবনযাপনের মানোন্নয়ন করাই এই কর্মসূচির উদ্দেশ্য। উল্লেখ করা যেতে পারে, ২০১৫’র জুন মাসে জাতীয় জল মিশনের ওপর গুরুত্ব দিয়ে অম্রুত কর্মসূচির প্রথম পর্যায়ের সূচনা হয়েছিল। প্রথম পর্যায়ে ৫০০টি শহরবাসীকে পাইপবাহিত জল সংযোগ ও নিকাশি পরিষেবার সুবিধা প্রদান করে জীবনযাপনের মানোন্নয়নে গুরুত্ব দেওয়া হয়। এখনও পর্যন্ত অম্রুত প্রকল্পের প্রথম পর্যায়ে ১ কোটি ১০ লক্ষ পরিবারে পাইপবাহিত জল সংযোগ দেওয়া হয়েছে এবং ৮৫ লক্ষ নিকাশি ব্যবস্থা গড়ে তোলা হয়েছে। এছাড়াও, দৈনিক ৬ হাজার মিলিয়ন টন বর্জ্য পরিচালনা কেন্দ্র গড়ে তোলা হচ্ছে। ইতিমধ্যেই দৈনিক-ভিত্তিতে ১ হাজার ২১০ মিলিয়ন লিটার জল শোধন ক্ষমতা গড়ে তোলা হয়েছে। একই সঙ্গে, ১ হাজার ৭০০টি এলাকা বানভাসী হওয়া থেকে মুক্ত করা হয়েছে।
অম্রুত কর্মসূচির প্রথম পর্যায়ে অর্জিত সাফল্যকে এগিয়ে নিয়ে যেতে দ্বিতীয় পর্যায়ে দেশের ৪ হাজার ৩৭৮টি শহরে পারিবারিক পাইপবাহিত জল সংযোগ সুবিধা পৌঁছে দেওয়ার পরিকল্পনা নেওয়া হয়েছে। এছাড়াও, ৫০০টি অম্রুত শহরে পারিবারিক নিকাশি ব্যবস্থা গড়ে তোলার পরিকল্পনা রয়েছে। কর্মসূচির দ্বিতীয় পর্যায়ে শহরাঞ্চলে ২ কোটি ৬৮ লক্ষ পরিবারে পাইপবাহিত জল সংযোগ এবং ২ কোটি ৬৪ লক্ষ নিকাশি ব্যবস্থা গড়ে তোলার লক্ষ্য স্থির হয়েছে।
২০২০-২১ অর্থবর্ষ থেকে ২০২৫-২৬ পর্যন্ত পাঁচ বছরে অম্রুত কর্মসূচির দ্বিতীয় পর্যায়ে ২ লক্ষ ৭৭ হাজার কোটি টাকা খরচ করা হবে। এর মধ্যে কেন্দ্রীয় সরকার ৭৬ হাজার ৭৬০ কোটি টাকার ব্যয়ভার বহন করবে।
কর্মসূচির দ্বিতীয় পর্যায়ে শহরাঞ্চলীয় স্বশাসিত সংস্থাগুলির আর্থিক সুস্বাস্থ্য ও পানীয় জল নিরাপত্তার ক্ষেত্রে অগ্রাধিকার দেওয়া হচ্ছে। জল শোধনের মাধ্যমে ২০ শতাংশ জলের চাহিদা মেটানোর পরিকল্পনা রয়েছে। এমনকি, রাজস্ব বহির্ভূত জলের ক্ষেত্রে খরচের পরিমাণ ২০ শতাংশের নীচে নামিয়ে আনার লক্ষ্য স্থির হয়েছে। অন্যদিকে, জলাধারগুলির পুনরুর্জীবন ও সংস্কারে অগ্রাধিকার দেওয়া হচ্ছে। শহরাঞ্চলে সম্পত্তি কর ও ব্যবহার বাবদ মাশুল খাতে সংস্কারের ওপর গুরুত্ব দেওয়া হচ্ছে। সংস্কারের ওপর ভিত্তি করে শহরাঞ্চলীয় স্থানীয় স্বশাসিত সংস্থাগুলিকে কর্মসূচির মাধ্যমে উৎসাহভাতা দেওয়ার প্রস্তাব রয়েছে।
CG/BD/SB
(
জলশক্তি মন্ত্রক
জল শক্তি অভিযানের দ্বিতীয় পর্যায়ে সাংসদদের সক্রিয় অংশগ্রহণের আহ্বান জানিয়েছে জল শক্তি প্রতিমন্ত্রী
নয়াদিল্লি, ১৫ জুন, ২০২১
চলতি জল শক্তি অভিযান : বৃষ্টির জল সংরক্ষণ উদ্যোগে সক্রিয় অংশগ্রহণের জন্য লোকসভা ও রাজ্যসভার সমস্ত সদস্যদের ব্যক্তিগতভাবে চিঠি দিয়েছেন জল শক্তি প্রতিমন্ত্রী শ্রী রতনলাল কাটারিয়া। ঐ চিঠিতে সাংসদদের সংশ্লিষ্ট রাজ্য ও নির্বাচনী এলাকাগুলিতে জল শক্তি অভিযানে অংশগ্রহণের অনুরোধ জানানো হয়েছে। উল্লেখ করা যেতে পারে, প্রধানমন্ত্রী শ্রী নরেন্দ্র মোদী চলতি বছরের ২২ মার্চ বিশ্ব জল দিবসে বৃষ্টির জল সংরক্ষণের সূচনা করেন।
সারা দেশ জুড়ে এ ধরনের অভিযান গ্রহণের উদ্দেশ্যই হ’ল ভূগর্ভস্থ জলস্তর বাড়াতে কৃত্রিম উপায়ে জল সংরক্ষণ কাঠামো গড়ে তুলে বৃষ্টির জল সংরক্ষণ করা। এই লক্ষ্যে পুকুর, জলাশয় ও জলাধারগুলির সংস্কারের ওপর গুরুত্ব দেওয়া হচ্ছে। অভিযানের আওতায় স্থির হয়েছে, জিও ট্যাগিং বা ভৌগোলিক অবস্থানের নিরিখে সমস্ত জলাশয় সম্পর্কে একটি তথ্য ভান্ডার গড়ে তোলা, যাতে জল সংরক্ষণ পরিকল্পনার কাজে জেলাস্তর পর্যন্ত এই তথ্য কাজে লাগানো যায়। প্রত্যেক সাংসদকে পাঠানো চিঠিতে জল শক্তি অভিযান সম্পর্কে বিস্তারিত বিবরণ রয়েছে এবং ইতিমধ্যেই অভিযানে যে অগ্রগতি হয়েছে, সে সম্পর্কেও সাংসদদের অবহিত করা হয়েছে। আসন্ন বর্ষা মরশুমে বৃষ্টির জল সংরক্ষণে সাধারণ মানুষকে সংবেদনশীল করে তুলতে প্রত্যেক সাংসদের সক্রিয় সমর্থন চাওয়া হয়েছে ঐ চিঠিতে। ব্যক্তিগতভাবে প্রত্যেক সাংসদকে এ ধরনের চিঠি পাঠানোর উদ্দেশ্য সম্পর্কে শ্রী কাটারিয়া বলেছেন, সংশ্লিষ্ট নির্বাচনী এলাকাগুলিতে জল সংরক্ষণের ক্ষেত্রে ব্র্যান্ড অ্যাম্বাসাডার হিসাবে কাজ করার জন্য সাংসদদের প্রতি আহ্বান জানানো হয়েছে। তিনি বলেছেন, ভূগর্ভস্থ জলস্তর ক্রমশ হ্রাস পাওয়া এবং জল সঙ্কটের মতো সাধারণ সমস্যার সমাধানে বৃহত্তর জনস্বার্থে রাজনীতির ঊর্ধ্বে উঠে আমাদের সকলকে একজোট হয়ে কাজ করতে হবে।
জল শক্তি অভিযানের প্রথম পর্যায়ের মতো দ্বিতীয় পর্যায়ে বৃষ্টির জল সংরক্ষণের উদ্যোগ দেশের সমস্ত জেলার গ্রাম ও শহরাঞ্চলে রূপায়িত হবে। অভিযানের প্রথম পর্যায়ে ২৫৬টি জেলায় ২ হাজার ৮৩৬টি ব্লকের মধ্যে জল সঙ্কট রয়েছে এমন ১ হাজার ৫৯২টি ব্লকে রূপায়ণ করা হয়েছিল।
জল শক্তি মন্ত্রকের অধীন জাতীয় জল মিশন নোডাল এজেন্সি হিসাবে এই অভিযান পরিচালনা করবে। সমস্ত রাজ্য সরকারের পাশাপাশি, বড় মাপের রাষ্ট্রায়ত্ত ও বেসরকারি সংস্থাগুলিকেও অভিযানে সামিল করা হবে। ইতিমধ্যেই কোভিড-১৯ মহামারীর সময়ও এই অভিযানে লক্ষ্যণীয় সাফল্য অর্জিত হয়েছে। গ্রামোন্নয়ন মন্ত্রকের পক্ষ থেকে জানানো হয়েছে যে, বৃষ্টির জল সংরক্ষণের জন্য ১ লক্ষ ৬৬ হাজার জলাধার নির্মাণের কাজ শেষ হয়েছে। এছাড়াও, আরও ১ লক্ষ ৪২ হাজার জল সংরক্ষণ কাঠামো গড়ে তোলার কাজ চলছে। এই অভিযান সম্পর্কে শ্রী কাটারিয়া আরও বলেছেন, প্রধানমন্ত্রী স্বয়ং এই উদ্যোগে সামনে থেকে নেতৃত্ব দিচ্ছেন। এমনকি, তিনি এই অভিযানে সামিল হওয়ার জন্য ২.৫ লক্ষ গ্রামপ্রধান এবং রাজ্যের মুখ্যমন্ত্রীদের সক্রিয়ভাবে সামিল হওয়ার জন্য চিঠি দিয়েছেন। শ্রী কাটারিয়া বলেন, শীঘ্রই জল আন্দোলনকে জনআন্দোলনে রূপ দেওয়ার ব্যাপারে তিনি অত্যন্ত আশাবাদী।
CG/BD/SB
(Visitor Counter : 132
পরমাণুশক্তিদপ্তর
পরমাণু শক্তির মাধ্যমে বিদ্যুৎ উৎপাদন
নয়াদিল্লি, ২৬ জুন, ২০১৯
সরকার পরমাণু শক্তির মাধ্যমে বিদ্যুৎ উৎপাদন বৃদ্ধির পরিকল্পনা নিয়েছে। কেন্দ্রীয় পরমাণু শক্তি ও মহাকাশ দপ্তরের প্রতিমন্ত্রী ডঃ জিতেন্দ্র সিং লোকসভায় এক প্রশ্নের লিখিত জবাবে একথা জানিয়েছেন। তিনি জানান, ২০২৪-২৫ বর্ষে দেশে পরমাণু বিদ্যুতের উৎপাদন ক্ষমতা ১৩,৪৮০ মেগাওয়াটে পৌঁছবে। বর্তমানে পরমাণু বিদ্যুৎ উৎপাদন ক্ষমতার পরিমাণ ৬,৭৮০ মেগাওয়াট। তিনি জানান, সরকার ১২টি পরমাণু বিদ্যুৎ কেন্দ্র স্থাপনের প্রশাসনিক অনুমোদন ও আর্থিক বরাদ্দ মঞ্জুর করেছে। ২০৩১ সালের মধ্যে এই বিদ্যুৎ কেন্দ্রগুলির কাজ সম্পূর্ণ হয়ে যাবে বলে মনে করা হচ্ছে। এর ফলে, দেশে পরমাণু বিদ্যুৎ উৎপাদন ক্ষমতা ২২,৪৮০ মেগাওয়াটে পৌঁছে যাবে বলে মন্ত্রী জানান।
CG/PB/DM
(Visitor Counter : 64
সারওরসায়নমন্ত্রক
আসন্ন খরিফ মরশুমে ডিএপি এবং অন্যান্য সারের ক্ষেত্রে বর্ধিত হারে ভর্তুকি সম্পর্কিত বিজ্ঞপ্তি জারি
খরিফ মরশুমে সরকার ভর্তুকি বাবদ আরও ১৪ হাজার ৭৭৫ কোটি টাকার ব্যয়ভার বহন করবে
নয়াদিল্লি, ২০ মে, ২০২১
প্রধানমন্ত্রী সারের ক্ষেত্রে বর্ধিত হারে ভর্তুকির জন্য যে ঐতিহাসিক সিদ্ধান্তের কথা ঘোষণা করেছেন, সে সম্পর্কে আজ বিজ্ঞপ্তি জারি হয়েছে। কেন্দ্রীয় সরকার আসন্ন খরিফ মরশুমে ভর্তুকি খাতে আরও ১৪ হাজার ৭৭৫ কোটি টাকার ব্যয়ভার বহন করবে। এর মধ্যে ডিএপি সারের ক্ষেত্রে ভর্তুকি বাবদ খরচ করা হবে ৯ হাজার ১২৫ কোটি টাকা এবং এনপিকে-ভিত্তিক অন্যান্য সারের ক্ষেত্রে ভর্তুকি বাবদ অতিরিক্ত ৫ হাজার ৬৫০ কোটি টাকা দেওয়া হবে।
চলতি খরিফ মরশুমে ডিএপি সহ অন্যান্য সারের ক্ষেত্রে ভর্তুকির পরিমাণ বাড়িয়ে ১০০ শতাংশের বেশি করা হয়েছে। ভর্তুকি বাবদ খরিফ মরশুমে অতিরিক্ত যে ১৪ হাজার ৭৭৫ কোটি টাকা ব্যয় করা হবে, তার ফলে চলতি আর্থিকবর্ষে মোট ভর্তুকির পরিমাণ দাঁড়াবে ৪২ হাজার ২৭৫ কোটি টাকা। উল্লেখ করায যেতে পারে, আগেই খরিফ মরশুমে সারে ভর্তুকির জন্য ২৭ হাজার ৫০০ কোটি টাকার সংস্থান করা হয়েছিল।
ডিএপি সারের ক্ষেত্রে ভর্তুকির পরিমাণ ব্যাগ প্রতি ৫০০ টাকা থেকে বাড়িয়ে ১ হাজার ২০০ টাকা করা হয়েছে, যা প্রায় ১৪০ শতাংশ বেশি। এর ফলে, আন্তর্জাতিক বাজারে ডিএপি সারের দামে বৃদ্ধি সত্ত্বেও সিদ্ধান্ত হয়েছে যে, দেশে ব্যাগ প্রতি ১২০০ টাকার পুরনো দামেই এই সার বিক্রি করা হবে। কেন্দ্রীয় সরকার এই খাতে মূল্য বৃদ্ধির অতিরিক্ত খরচ বহন করবে। উল্লেখ করা যেতে পারে, এর আগে কখনও ব্যাগ প্রতি ভর্তুকির পরিমাণ এতটা বাড়ানো হয়নি।
সার উৎপাদক সংস্থা/আমদানিকারীদের মাধ্যমে ভর্তুকি মূল্যে কৃষকদের কাছে ইউরিয়া, পটাশ ও ডিএপি-র মতো বিভিন্ন সারের যোগান সুনিশ্চিত করতে সবরকম চেষ্টা চালাচ্ছে। এমনকি, সারের মূল্য বৃদ্ধির প্রেক্ষিতে কৃষকদের যাতে অতিরিক্ত আর্থিক বোঝা বহন করতে না হয়, তার জন্য সরকার সবরকম চেষ্টা চালাচ্ছে। প্রধানমন্ত্রীর নির্দেশ অনুযায়ী, সারের মূল্য বৃদ্ধির প্রেক্ষিতে কেন্দ্রীয় সরকার কৃষকদের সর্বতোভাবে সাহায্যের সিদ্ধান্ত নিয়েছে।
CG/BD/SB
(Visitor Counter : 130
বিদ্যুৎমন্ত্রক
দ্বীপভূমিতে দূষণ কমাতে আন্দামান ও নিকোবর দ্বীপপুঞ্জের উপরাজ্যপাল বৈদ্যুতিক বাসের যাত্রার সূচনা করেছেন
নতুনদিল্লি, ২৬শে জানুয়ারি, ২০২১
আন্দামান ও নিকোবর দ্বীপপুঞ্জের উপরাজ্যপাল অবসরপ্রাপ্ত অ্যাডমিরাল ডি কে যোশী বৈদ্যুতিক বাস চলাচলের যাত্রার সূচনা করেছেন। এই প্রকল্পে এনটিপিসি বিদ্যুৎ ব্যাপার নিগম লিমিটেড  চল্লিশটি বৈদ্যুতিক বাস দিয়েছে। কেন্দ্রের বিদ্যুৎ মন্ত্রকের এনটিপিসি লিমিটেডের ১০০% অধীনস্থ সংস্থা এনভিভিএন লিমিটেড।
কেন্দ্রশাসিত এই দ্বীপভূমিতে বৈদ্যুতিক বাস চালু হবার ফলে কার্বন নিঃসরণ কমবে এবং জনপরিবহনের ক্ষেত্রে স্বাচ্ছন্দ্য আসবে।
এই প্রকল্প ছাড়াও এনভিভিএন বেঙ্গালুরুতে স্মার্ট সিটি প্রকল্পে ৯০টি বাস সরবরাহ করবে। এই বাসগুলি নাম্মা মেট্রো নেটওয়ার্কের সঙ্গে যোগাযোগ ব্যবস্থাকে উন্নত করবে।
যানবাহনের থেকে কার্বন নিঃসরণের সমস্যা মেটাতে এনভিভিএন তৈরি করা হয়েছে। বৈদ্যুতিক গাড়ির ব্যবহার বাড়াতে দেশের নানা শহরে এই সংস্থা চার্জিং-এর পরিকাঠামো গড়ে তুলছে।
শ্রমওকর্মসংস্থানমন্ত্রক
রাষ্ট্রায়ত্ত সংস্থাগুলিতে কর্মচারী ভবিষ্যনিধি তহবিলের পরিমাণ
নয়াদিল্লি, ২ ডিসেম্বর, ২০১৯
কর্মচারী ভবিষ্যনিধি তহবিল সংগঠন  নিফটি ৫০, সেনসেক্স, সেন্টার পাবলিক সেক্টর এন্টারপ্রাইজেস  ও ভারত ২২ সূচকের ওপর ভিত্তি করে এক্সচেঞ্জ ট্রেডেড ফান্ড্স -এ বিনিয়োগ করছে। ইপিএফও এককভাবে কোন কোম্পানির শেয়ারে বিনিয়োগ করে না।
সেপ্টেম্বর পর্যন্ত ইটিএফএস-এ ইপিএফও-র বিনিয়োগের পরিমাণ ৮৬,৯৬৬ কোটি টাকা। সেন্ট্রাল বোর্ড অফ ট্রাস্টিজ কর্মচারী ভবিষ্যনিধি তহবিলের ২০৭তম বৈঠকে সিদ্ধান্ত নিয়েছিল তারা শুধুমাত্র ইটিএফএস-এ বিনিয়োগ করবে।
১৯৫২ সালের এমপ্লয়িজ প্রভিডেন্ট ফান্ডস অ্যান্ড মিসেলেনিয়াস প্রভিশন্স আইন অনুসারে, যেসব সংস্থা ২০ বা তার বেশি লোককে নিয়োগ করে তাদের ক্ষেত্রে এই আইন প্রযোজ্য হবে। গত মার্চ মাস পর্যন্ত এই ধরনের ১৯৭টি সংস্থা কর্মচারী ভবিষ্যনিধি তহবিলের আওতায় ৪ কোটি ৬৯ লক্ষ কর্মচারীকে নিয়ে এসেছে।
লোকসভায় আজ এক প্রশ্নের লিখিত জবাবে এই তথ্য জানান কেন্দ্রীয় শ্রম ও কর্মসংস্থান স্বাধীন দায়িত্বপ্রাপ্ত প্রতিমন্ত্রী শ্রী সন্তোষ কুমার গাঙ্গোয়ার।
CG/CB/DM
(Visitor Counter : 32
বৈদ্যুতিন ও তথ্যপ্রযুক্তি মন্ত্রক
ডিজিটাল ইন্ডিয়ার ষষ্ঠ বর্ষপূর্তিতে এই কর্মসূচির সুফলভোগীদের সঙ্গে প্রধানমন্ত্রী মতবিনিময় করবেন
নয়াদিল্লি, ৩০ জুন, ২০২১
ভারতকে ডিজিটাল ক্ষমতাপ্রাপ্ত সমাজ এবং জ্ঞান-ভিত্তিক অর্থনীতিতে পরিণত করার লক্ষ্য নিয়ে একটি ফ্ল্যাগশিপ উদ্যোগ হিসাবে ডিজিটাল ইন্ডিয়া কর্মসূচির সূচনা হয়। আগামীকাল এই কর্মসূচির ষষ্ঠ বর্ষপূর্তি।
উল্লেখ করা যেতে পারে, প্রধানমন্ত্রী শ্রী নরেন্দ্র মোদী ২০১৫’র পয়লা জুলাই উচ্চাকাঙ্খী এই কর্মসূচির সূচনা করেছিলেন। নতুন ভারতের স্বপ্ন পূরণের লক্ষ্যে এই কর্মসূচি অন্যতম সফল উদ্যোগ হয়ে উঠেছে। এর ফলে, বিভিন্ন সরকারি পরিষেবা নাগরিকদের কাছে সহজে পৌঁছে দেওয়া হয়েছে, সরকারি কাজকর্মে নাগরিকদের অংশগ্রহণে উৎসাহ বেড়েছে এবং সর্বোপরি সাধারণ মানুষের ক্ষমতায়ন হয়েছে।
প্রধানমন্ত্রী শ্রী মোদীর অন্যতম একটি পছন্দের উদ্যোগ হিসাবে আগামীকাল ডিজিটাল ইন্ডিয়ার ষষ্ঠ বর্ষপূর্তি উদযাপন করা হবে। এই উপলক্ষে কেন্দ্রীয় ইলেক্ট্রনিক্স ও তথ্য প্রযুক্তি মন্ত্রক ডিজিটাল ইন্ডিয়ার বিভিন্ন কর্মসূচির সুফলভোগীদের সঙ্গে প্রধানমন্ত্রীর মতবিনিময়ের এক অনুষ্ঠানের আয়োজন করেছে। ইলেক্ট্রনিক্স ও তথ্য প্রযুক্তি মন্ত্রী শ্রী রবিশঙ্কর প্রসাদের প্রারম্ভিক ভাষণের মধ্য দিয়ে কর্মসূচির সূচনা হবে। এর পর, ডিজিটাল ইন্ডিয়ার সাফল্য সম্পর্কে একটি ভিডিও প্রদর্শিত হবে। প্রাথমিক অনুষ্ঠান শেষ হওয়ার পর প্রধানমন্ত্রী ডিজিটাল ইন্ডিয়ার বিভিন্ন কর্মসূচির সুফলভোগীদের সঙ্গে মতবিনিময় করবেন। এই অনুষ্ঠান সঞ্চালনা করবেন ইলেক্ট্রনিক্স ও তথ্য প্রযুক্তি মন্ত্রকের সচিব শ্রী অজয় সোহনি।
“এই মতবিনিময় অনুষ্ঠান এক তথ্যবহুল সভা হয়ে উঠতে চলেছে, যেখানে প্রধানমন্ত্রী সুফলভোগীদের সঙ্গে কথা বলবেন। এটি আমাদের কাছে অত্যন্ত গর্বের মুহূর্ত যে, আমরা প্রধানমন্ত্রীর সক্রিয় সহযোগিতা পেয়ে আসছি, এক কথায় যা অতুলনীয়। আমরা ডিজিটাল ইন্ডিয়া উদ্যোগকে প্রধানমন্ত্রীর সুদক্ষ নেতৃত্বে আরও এগিয়ে নিয়ে যেতে অত্যন্ত আশাবাদী”, বলে অভিমত প্রকাশ করেছেন ডিজিটাল ইন্ডিয়া কর্পোরেশনের ম্যানেজিং ডায়রেক্টর তথা মুখ্য কার্যনির্বাহী আধিকারিক শ্রী অভিষেক সিং।
মতবিনিময় অনুষ্ঠানের পর প্রধানমন্ত্রী ভাষণ দেবেন, যেখানে তিনি ডিজিটাল ইন্ডিয়ার বিভিন্ন সাফল্যের কাহিনী জনসমক্ষে তুলে ধরবেন। ডিজিটাল ইন্ডিয়া কর্মসূচিতে আগামী দিনে যে সমস্ত কর্মকান্ড গ্রহণ করা হবে, সে সম্পর্কেও শ্রী মোদী প্রাথমিক আভাস দেবেন।
ডিজিটাল ইন্ডিয়ার ষষ্ঠ বর্ষপূর্তি অনুষ্ঠান সহ প্রধানমন্ত্রীর মতবিনিময় ও ভাষণ ভার্চ্যুয়াল পদ্ধতিতে আয়োজন করা হয়েছে। আগামীকাল বেলা ১১টায় এই অনুষ্ঠানে সকলকে যুক্ত হতে আমন্ত্রণ জানানো হচ্ছে। ডিজিটাল ইন্ডিয়ার ফেসবুক ও ইউটিউব সোস্যাল মিডিয়া প্ল্যাটফর্মে পুরো অনুষ্ঠানটি সরাসরি সম্প্রচারিত হবে।
CG/BD/SB
(Visitor Counter : 173
প্রধানমন্ত্রীরদপ্তর
ভারত – সংযুক্ত আরব আমীরশাহী ভার্চ্যুয়াল শিখর সম্মেলন
নয়াদিল্লি, ১৬ ফেব্রুয়ারি, ২০২২
প্রধানমন্ত্রী শ্রী নরেন্দ্র মোদী এবং সংযুক্ত আরব আমীরশাহীর উপ-সেনাপ্রধান শেখ মহম্মদ বিন জায়েদ আল নাহয়ান আগামী ১৮ ফেব্রুয়ারি ভার্চ্যুয়াল শিখর সম্মেলনে মিলিত হবেন। ভারত যখন স্বাধীনতার ৭৫তম বার্ষিকী উপলক্ষে আজাদি কা অমৃত মহোৎসব উদযাপন করছে এবং সংযুক্ত আরব আমীরশাহী যখন তার প্রতিষ্ঠার ৫০তম বার্ষিকী উদযাপন করছে, সেই সময় উভয় নেতাই দু’দেশের মধ্যে ঐতিহাসিক ও বন্ধুত্বপূর্ণ সম্পর্কের ক্ষেত্রে এক নতুন রূপরেখা প্রণয়ন করবেন বলে মনে করা হচ্ছে।
এই শিখর সম্মেলনে দুই নেতাই পারস্পরিক স্বার্থ সংশ্লিষ্ট বিভিন্ন আঞ্চলিক ও আন্তর্জাতিক বিষয়ে নিজেদের দৃষ্টিভঙ্গী ব্যক্ত করবেন এবং দ্বিপাক্ষিক সহযোগিতার বিভিন্ন দিক নিয়ে আলোচনা করবেন।
সাম্প্রতিক বছরগুলিতে ভারত ও সংযুক্ত আরব আমীরশাহীর মধ্যে দ্বিপাক্ষিক সম্পর্ক বিভিন্ন ক্ষেত্রে নিবিড় হয়েছে। উভয় দেশই এক সর্বাঙ্গীণ কৌশলগত অংশীদারিত্ব গড়ে তুলতে উদ্যোগী হয়েছে। প্রধানমন্ত্রী শ্রী মোদী ২০১৫, ২০১৮ এবং ২০১৯ সালে আরব আমীরশাহী সফর করেন। অন্যদিকে, আবুধাবির যুবরাজ ২০১৬-১৭’তে ভারত সফরে আসবেন। দু’দেশের মধ্যে মন্ত্রী পর্যায়ের সফর অব্যাহত রয়েছে। বিদেশ মন্ত্রীরা তিনবার একে-অপরের দেশ সফর করেছেন। গত বছর দু’দেশের বাণিজ্য ও শিল্প মন্ত্রীরাও পরস্পরের দেশ সফর করেন।
কোভিড-১৯ মহামারীর সময় স্বাস্থ্য পরিষেবা ও খাদ্য নিরাপত্তার মতো গুরুত্বপূর্ণ ক্ষেত্রে দুই দেশ পরস্পরের সঙ্গে ঘনিষ্ঠ সহযোগিতা গড়ে তোলে। এমনকি, দ্বিপাক্ষিক বাণিজ্য, বিনিয়োগ ও শক্তি সম্পদ ক্ষেত্রে সহযোগিতা অটুট রয়েছে। দুই দেশই পুনর্নবীকরণযোগ্য শক্তি, স্টার্টআপ, ফিনটেক প্রভৃতি উদীয়মান ক্ষেত্রে সহযোগিতাকে আরও নিবিড় করেছে। দুবাই প্রদর্শনী ২০২০-তে ভারত অংশ নিয়ে সবচেয়ে বড় প্যাভিলিয়ন দিয়েছে।
দ্বিপাক্ষিক সম্পর্কের ক্ষেত্রে সুসংবদ্ধ অর্থনৈতিক অংশীদারিত্ব চুক্তি একটি গুরুত্বপূর্ণ উদ্যোগ। এই চুক্তি সম্পর্কে পারস্পরিক বোঝাপড়া গত বছরের সেপ্টেম্বরে শুরু হয়। বোঝাপড়া শেষে চুক্তি-স্বাক্ষর সম্পূর্ণ হয়েছে। এই চুক্তি স্বাক্ষরের ফলে ভারত ও সংযুক্ত আরব আমীরশাহী অর্থনৈতিক ও বাণিজ্যিক যোগাযোগ এক নতুন পর্যায়ে পৌঁছবে। এই দেশটি ভারতের তৃতীয় বৃহত্তম বাণিজ্যিক অংশীদার। দু’দেশের দ্বিপাক্ষিক বাণিজ্য ও বিনিয়োগে লক্ষ্যণীয় অগ্রগতি হবে বলে মনে করা হচ্ছে।
সংযুক্ত আরব আমীরশাহীকে ভারতীয় সম্প্রদায়ের মানুষের সংখ্যা প্রায় ৩৫ লক্ষ। মহামারীর সময় ভারতীয় সম্প্রদায়ের মানুষকে সহায়তার জন্য সংযুক্ত আরব আমীরশাহীর প্রয়াসের প্রশংসা করেছে ভারত। সেদেশের নেতৃবৃন্দ সার্বিক উন্নয়নে ভারতীয় সম্প্রদায়ের মানুষের অবদানের কথাও স্বীকার করেছেন। মহামারীর সময় ২০২০-তে দুই দেশ এয়ার বাবল চুক্তি স্বাক্ষরে সম্মত হয়। এই চুক্তি স্বাক্ষরের ফলে কোভিড-১৯ জনিত চ্যালেঞ্জ সত্ত্বেও দু’দেশের মানুষ সহজেই একে-অপরের দেশে আসা-যাওয়া করতে পেরেছেন।
CG/BD/SB
(
স্বাস্থ্যওপরিবারকল্যাণমন্ত্রক
কোভিড-১৯ সংক্রান্ত সর্বশেষ তথ্য
নয়াদিল্লি, ২৩ মার্চ, ২০২২
দেশ জুড়ে টিকাকরণ অভিযানে এ পর্যন্ত ১৮১ কোটি ৮৯ লক্ষ টিকা দেওয়া হয়েছে।
দেশে সুস্পষ্টভাবে করোনায় আক্রান্তের সংখ্যা বর্তমানে ২৩ হাজার ৮৭।
সুস্পষ্টভাবে করোনায় আক্রান্তের হার ০.০৫ শতাংশ।
জাতীয় স্তরে সুস্থতার হার বর্তমানে ৯৮.৭৫ শতাংশ।
গত ২৪ ঘণ্টায় সুস্থ হয়েছেন ২ হাজার ৫৪২ জন। মোট সুস্থতার সংখ্যা ৪ কোটি ২৪ লক্ষ ৭৩ হাজার ৫৭ জন।
সারা দেশে গত ২৪ ঘণ্টায় নতুন করে আক্রান্ত ১ হাজার ৭৭৮ জন।
দৈনিক-ভিত্তিতে আক্রান্তের হার ০.২৬ শতাংশ।
সাপ্তাহিক-ভিত্তিতে আক্রান্তের হার ০.৩৬ শতাংশ।
এখনও পর্যন্ত নমুনা পরীক্ষা হয়েছে ৭৮ কোটি ৪২ লক্ষ; গত ২৪ ঘণ্টায় ৬ লক্ষ ৭৭ হাজার ২১৮টি নমুনা পরীক্ষা হয়েছে।
CG/BD/SB
(Visitor Counter : 89
প্রধানমন্ত্রীরদপ্তর
শ্রী শ্রী শিবকুমার স্বামীজির স্মারক সংগ্রহালয়ের শিলান্যাস করলেন প্রধানমন্ত্রী
নয়াদিল্লি, ০২ জানুয়ারী, ২০১৯
প্রধানমন্ত্রী শ্রী নরেন্দ্র মোদী আজ কর্ণাটকের তুমকুরে শ্রী সিদ্দাগঙ্গা মঠ পরিদর্শন করে সেখানে শ্রী শ্রী শিবকুমার স্বামীজির স্মরণে একটি সংগ্রহালয়ের শিলান্যাস করেন।
টুমকুরে শ্রী সিদ্দাগঙ্গা মঠ পরিদর্শন করে প্রধানমন্ত্রী বলেন, তিনি অত্যন্ত সৌভাগ্যবান যে এই পবিত্র ভূমি থেকে তাঁর ইংরাজি নববর্ষ ২০২০ সালের যাত্রা শুরু হচ্ছে। শ্রী সিদ্দাগঙ্গা মঠের পবিত্র শক্তি সাধারণ মানুষের জীবনকে সমৃদ্ধ করেছে।
শ্রী মোদী বলেন, ‘আমরা সবাই পূজনীয় স্বামী শ্রী শ্রী শিবকুমার-জীর কাল্পনিক উপস্হিতি অনুভব করি। আমার ব্যক্তিগত অভিজ্ঞতা হয়েছে যে তাঁর উজ্জ্বল নিবদ্ধ দৃষ্টি সর্বদাই অনুপ্রেরণাদায়ক। তাঁর অনুপ্রেরণাদায়ক ব্যক্তিত্বে সমৃদ্ধ পবিত্র এই ভূমি দশকের পর দশক ধরে সমাজকে সঠিক দিশা দেখিয়ে আসছে’।
তিনি আরও বলেন, ‘শ্রী শ্রী শিবকুমার-জীর স্মরণে গড়ে উঠতে চলা এই সংগ্রহালয়ের শিলান্যাসের সুযোগ পাওয়া তাঁর কাছে সৌভাগ্যের। এই সংগ্রহালয় কেবল সাধারণ মানুষকেই অনুপ্রাণিত করবে না, সেইসঙ্গে সমাজ ও দেশকেও সঠিক দিশায় চালিত করবে’।
প্রধানমন্ত্রী বলেন, নতুন প্রাণশক্তি ও নতুন উদ্যোগ নিয়ে ভারত একবিংশ শতাব্দীর তৃতীয় দশকে প্রবেশ করেছে।
তিনি বিগত দশক কেমনভাবে শুরু হয়েছিল তা দেশবাসীকে স্মরণ করার কথা বলেন। বিগত দশকটির সঙ্গে তুলনা প্রসঙ্গে তিনি বলেন, একবিংশ শতাব্দীর তৃতীয় দশকটি প্রত্যাশা ও স্বদিচ্ছার এক মজবুত আবহে শুরু হয়েছে।
প্রধানমন্ত্রী বলেন, ‘এই প্রত্যাশা এক নতুন ভারত গঠনের। এই প্রত্যাশা তরুণদের স্বপ্নের। এই প্রত্যাশা দেশের বোন ও শিশু কন্যাদের। এই প্রত্যাশা দেশের গরিবদের, পিছিয়ে পড়া মানুষের, বঞ্চিত মানুষের, দেশের আদিবাসী মানুষের’।
‘এই প্রত্যাশা ভারতকে এক সমৃদ্ধ, সক্ষম এবং সব দিক দিয়ে বিশ্বের শক্তিধর দেশ হিসেবে দেখার। প্রত্যাশা এখন প্রত্যেক ভারতীয়র কাছে প্রাণশক্তির বিষয় হয়ে উঠেছে, যা আমাদেরকে সহজাত সমস্যাগুলি সমাধানে উদ্বুদ্ধ করছে। সমাজের আত্মা থেকে উঠে আসা এই বার্তা আমাদের সরকারকে অনুপ্রাণিত ও উৎসাহিত করে’।
প্রধানমন্ত্রী বলেন, নিজেদের জীবন বাঁচাতে, কন্যা শিশুদের জীবন রক্ষায় বহু মানুষ পাকিস্তান থেকে ভারতে চলে আসতে বাধ্য হয়েছিলেন।
তিনি আরও বলেন, প্রত্যেক দেশবাসীর মনে একটা প্রশ্ন রয়েছে, মানুষ কেন পাকিস্তানের বিরুদ্ধে কথা বলে না ? পরিবর্তে, পাকিস্তানের বিরুদ্ধে যারা কথা বলছেন তাদের বিরুদ্ধেই শোভাযাত্রা বের করা হচ্ছে।
ভারতীয় সংসদের বিরুদ্ধে যারা বিক্ষোভ প্রদর্শন করছেন সে প্রসঙ্গে প্রধানমন্ত্রী বলেন, ‘আপনাদের যদি বিক্ষোভ প্রদর্শন করারই থাকে তাহলে বিগত ৭০ বছর ধরে পাকিস্তানের শোষণের বিরুদ্ধে আওয়াজ তুলুন। এখন সময় এসেছে আন্তর্জাতিক স্তরে পাকিস্তানের এই কৃতকর্মের মুখোশ খুলে দেওয়ার। আপনাদের যদি শ্লোগান দেওয়ারই থাকে তাহলে পাকিস্তানে সংখ্যালঘুদের ওপর বর্বর অত্যাচারের বিরুদ্ধে আওয়াজ তুলুন। এমনকি, আপনাদের যদি শোভাযাত্রা বা পদযাত্রা গ্রহণের কর্মসূচি থাকে তাহলে তা পাকিস্তানে শোষণের শিকার হিন্দু দলিত মানুষের সমর্থনে গ্রহণ করুন’।
প্রধানমন্ত্রী তিনটি বিষয়ে সাধু-সন্ন্যাসীদের সমর্থন আহ্বান করেন।
প্রথমত, প্রত্যেক ব্যক্তির কর্তব্য ও দায়িত্ববোধের প্রতি মান্যতাকে গুরুত্ব দিয়ে ভারতের সুপ্রাচীন সংস্কৃতির পুনরুজ্জীবন ঘটানো।
দ্বিতীয়ত, প্রকৃতি ও পরিবেশের সুরক্ষা এবং
তৃতীয়ত, জল সংরক্ষণ ও বৃষ্টির জল ধরে রাখার ক্ষেত্রে জনসচেতনা গড়ে তুলতে সাহায্য করা।
শ্রী মোদী বলেন, ভারত সর্বদাই সাধু, সন্ত, গুরুদের সঠিক পথে চলার ক্ষেত্রে আলোর দিশারী হিসেবে দেখে এসেছে।
CG/ BD/NS
(Visitor Counter : 60
কেন্দ্রীয়মন্ত্রিসভা
কেন্দ্রীয় মন্ত্রিসভা বৃত্তিমূলক প্রশিক্ষণের জাতীয় পরিষদ এনসিভিটি এবং জাতীয় দক্ষতা উন্নয়ন সংস্থা এনএসডিএ-কে মিলিত করে বৃত্তিমূলক শিক্ষা ও প্রশিক্ষণের জাতীয় পরিষদ প্রতিষ্ঠার সিদ্ধান্ত অনুমোদন করেছে
নয়াদিল্লি, ১০ অক্টোবর, ২০১৮
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভার বৈঠকে বৃত্তিমূলক প্রশিক্ষণের জাতীয় পরিষদ এনসিভিটি এবং জাতীয় দক্ষতা উন্নয়ন সংস্থা এনএসডিএ-কে মিলিত করে বৃত্তিমূলক শিক্ষা ও প্রশিক্ষণের জাতীয় পরিষদ গঠনের সিদ্ধান্ত অনুমোদন করেছে। নতুন এই সংস্থাটি স্বল্পমেয়াদি এবং দীর্ঘমেয়াদি ক্ষেত্রে, বৃত্তিমূলক শিক্ষা ও প্রশিক্ষণের কাজে জড়িত সংস্থাগুলিকে নিয়ন্ত্রণ এবং এইসব সংস্থার কাজের প্রামাণ্য মান স্থির করবে। সংস্থাটির প্রাথমিক কাজ হবে বৃত্তিমূলক এবং দক্ষতা উন্নয়নমূলক বিভিন্ন সংস্থার কাজের মূল্যায়ন, তাদের পুরস্কার প্রদান ও তথ্য সংগ্রহকারী সংস্থাগুলির স্বীকৃতি প্রদান ও নিয়ন্ত্রণ। এছাড়া, বিভিন্ন সংস্থা এবং দক্ষতা উন্নয়ন পরিষদ কর্তৃক প্রশিক্ষণপ্রাপ্ত ব্যক্তিদের দক্ষতা মানের অনুমোদনের কাজও সংস্থাটি করবে। অন্যদিকে, বৃত্তিমূলক প্রশিক্ষণ প্রদানকারী সংস্থাগুলিকে পরোক্ষভাবে নিয়ন্ত্রণের কাজের দায়িত্বও পালন করবে এই সংস্থা। এছাড়া, এই ধরণের কাজ বিষয়ে গবেষণা ও প্রচার এবং অভিযোগ নিষ্পত্তির কাজও এই সংস্থা করবে।
প্রস্তাবিত এই পরিষদের একজন চেয়ারপার্সন থাকবেন এবং আধিকারিক ও অনাধিকারিক পর্যায়ের সদস্যও থাকবেন। যেহেতু দুটি সংস্থাকে মিলিয়ে এনসিভিইটি গড়ে তোলা হবে, তাই দুটি সংস্থার বিভিন্ন পরিকাঠামো ও সহায়সম্পদ এই সংস্থা ব্যবহার করতে পারবে। এর অতিরিক্ত হিসাবে এই সংস্থার কাজের সুবিধার্থে নতুন কয়েকটি পদ সৃষ্টি করা হবে। প্রাতিষ্ঠানিক সংস্কারের এই উদ্যোগের ফলে দক্ষতা উন্নয়ন সংক্রান্ত কর্মসূচিগুলির গুণমান এবং প্রাসঙ্গিকতার দিকটিতেও বিশেষভাবে নজর দেওয়া সম্ভব হবে। এছাড়া, বৃত্তিমূলক শিক্ষা ও প্রশিক্ষণের ক্ষেত্রে বেসরকারি বিনিয়োগ এবং নিয়োগকারীরাও এগিয়ে আসবেন। সামগ্রিকভাবে ভারতকে বিশ্বের কর্মদক্ষতার রাজধানী হিসেবে গড়ে তোলার প্রধানমন্ত্রীর ঘোষিত কর্মসূচি রূপায়ণের ক্ষেত্রে নতুন এই সংস্থা বিশেষ ভূমিকা নেবে। তাছাড়া, আমাদের দেশে দক্ষতা-ভিত্তিক শিক্ষা প্রণালীকে আরও বেশি প্রেরণামূলক হিসাবে দেখা হবে এবং ছাত্রছাত্রীরা দক্ষতা-কেন্দ্রিক শিক্ষা পাঠ্যক্রমের প্রতি আরও বেশি করে আকৃষ্ট হবে। দক্ষ কর্মীবাহিনীর নিরবচ্ছিন্ন সরবরাহের ব্যবস্থার ফলে আমাদের দেশে শিল্প এবং পরিষেবাদাতা সংস্থাগুলির পক্ষে ব্যবসার সুবিধা বৃদ্ধি পাবে বলে আশা করা হচ্ছে।
CG/PB/DM/…
(Visitor Counter : 119
স্বাস্থ্যওপরিবারকল্যাণমন্ত্রক
কোভিড-১৯ টিকাকরণের বিষয়ে সর্বশেষ তথ্য
নতুন দিল্লি, ২৫ জুন, ২০২১
কেন্দ্রীয় সরকার কোভিড-১৯ টিকাকরণে গতি আনতে এবং সারা দেশে এর পরিধি বিস্তারে প্রতিশ্রুতি বদ্ধ। গত ২১ জুন থেকে সার্বিক কোভিড-১৯ টিকাকরণের নতুন অধ্যায় শুরু হয়েছে। আরও বেশি করে সাধারণ মানুষকে টিকাকরণের আওতায় নিয়ে আসতে এবং রাজ্য ও কেন্দ্রশাসিত অঞ্চলগুলিকে দ্রুত টিকা সরবরাহের সুবিধার্থে এই অভিযান চালানো হচ্ছে।
দেশব্যাপী টিকাকরণের অঙ্গ হিসেবে কেন্দ্রীয় সরকার প্রতিটি রাজ্য ও কেন্দ্রশাসিত অঞ্চলগুলিকে বিনামূল্যে কোভিড টিকা সরবরাহ করেছে। সার্বিক টিকাকরণের আওতায় দেশে উৎপাদিত টিকা ক্রয় করে রাজ্য ও কেন্দ্রশাসিত অঞ্চলগুলিকে তা সরবরাহ করে হচ্ছে।
এখনও পর্যন্ত রাজ্য ও কেন্দ্রশাসিত অঞ্চলগুলিকে কেন্দ্রীয় সরকার ৩০ কোটি ৫৪ লক্ষ ৩২ হাজার ৪৫০টি টিকার ডোজ সরবরাহ করেছে। সরাসরি রাজ্যের ক্রয় পদ্ধতির মাধ্যমে এবং কেন্দ্রীয় সরকারের বিনামূল্যে টিকা সরবরাহ পদ্ধতির সাহায্যে এই টিকার ডোজ পাঠানো হয়েছে।
আজ সকাল ৮টা পর্যন্ত পাওয়া তথ্য অনুযায়ী অপচয় সহ মোট ২৯ কোটি ৪ লক্ষ ৪ হাজার ২৬৪টি টিকার ডোজ ব্যবহার করা হয়েছে। এখনও পর্যন্ত রাজ্য ও কেন্দ্রশাসিত অঞ্চলগুলির কাছে ১ কোটি ৫০ লক্ষ ২৮ হাজার ১৮৬টি টিকার ডোজ মজুত রয়েছে। এছাড়াও আগামী তিন দিনে রাজ্য ও কেন্দ্রশাসিত অঞ্চলগুলিকে আরও ৪৭ লক্ষ টিকার ডোজ সরবরাহ করা হবে।
CG/SS
(Visitor Counter : 133
বিজ্ঞানওপ্রযুক্তিমন্ত্রক
মহাকাশে প্রথম মানব যাত্রার দিনটিকে স্মরণ করতে চলেছে বিআইটিএম
কলকাতা, ৮ এপ্রিল, ২০২১
সোভিয়েত মহাকাশচারী ইউরি গ্যাগারিন নামে পরিচিত কর্ণেল ইউরি অ্যালেক্সেভিচ গ্যাগারিন বিশ্বের প্রথম ব্যক্তি যিনি মহাকাশ যাত্রা করেছিলেন। ১৯৬১ সালের ১২ এপ্রিল তিনি প্রথম পৃথিবীর কক্ষপথে ভ্রমণ করেছিলেন। তাঁর মহাকাশযান ভস্তক-১ প্রতি ঘন্টায় ২৭,৪০০ কিলোমিটার বেগে পৃথিবী প্রদক্ষিণ করে। মহাকাশযানটি ১০৮ মিনিট মহাকাশে স্থায়ী ছিল। মহাকাশযানে প্রথম মানব যাত্রার হীরক জয়ন্তী বর্ষ উদযাপন উপলক্ষে এবছর ১২ এপ্রিল বিআইটিএম কলকাতার গোর্কি সদনে অবস্থিত রাশিয়ান সেন্টার অফ সায়েন্স অ্যান্ড কালচার-এর সঙ্গে যৌথ উদ্যোগে একটি অনুষ্ঠানের আয়োজন করেছে। এই অনুষ্ঠানে ইউরি গ্যাগারিনের প্রতি শ্রদ্ধা জানানো হবে।
১২ এপ্রিল বিআইটিএম প্রাঙ্গণে দুপুর ৩-টেয় ‘ইউরি গ্যাগারিন-এর জীবন এবং সাফল্য’ শীর্ষক একটি প্রদর্শনীর উদ্বোধন করা হবে। আগামী ১৮ এপ্রিল পর্যন্ত প্রদর্শনীটি চলবে। পাশাপাশি, ১২ এপ্রিল বিকেল সাড়ে তিনটেয় ‘পৃথিবীর বাইরে মহাকাশে প্রথম মানব’ বিষয়ে চিত্র সম্বলিত কথামালার উপস্থাপন করা হবে। আগ্রহী ছাত্র-ছাত্রী, শিক্ষক-শিক্ষিকা অথবা সাধারণ মানুষ এই অনুষ্ঠানে সরাসরি যোগ দিতে পারবেন। উপস্থাপিত চিত্র সম্বলিত কথামালা এছাড়াও দেখা যাবে www.bitm.gov.in ওয়েবসাইটে।
SSS/SS/AS/
(Visitor Counter : 13